**ПРИЛОЖЕНИЕ 8**

**ГАРАНЦИОННО СПОРАЗУМЕНИЕ**

между

**РЕПУБЛИКА БЪЛГАРИЯ**

(**„Гарант“**)

и

**……………**

**(Банка)**

във връзка с договор за кредит от …. в размер на …….. евро

сключен между …………. и „Булгартрансгаз“ ЕАД

на …..

**НАСТОЯЩОТО ГАРАНЦИОННО СПОРАЗУМЕНИЕ** (наричано по-долу „**Гаранционно споразумение**“) е подписано на ….. г. в София

между:

1. **Република България**, представлявана от министъра на финансите (наричана за краткост "Гарант"),

и

1. **……………………**, (наричана за краткост „Банката“),

**КАТО СЕ ИМА ПРЕДВИД, ЧЕ:**

1. По силата на договор за дългосрочен кредит от… г. (**„Договор за кредит“**), сключен между ……… и Булгартрансгаз ЕАД (**„Кредитополучател“**), ……….. прие да предостави кредит на Кредитополучателя за максимална сума на главницата от …………….., съгласно сроковете и условията в Договора за кредит.
2. Предварително условие за първо отпускане на средства по Договора за кредит е Гарантът да е предоставил Гаранция в полза на Банката, за да гарантира плащането на задълженията на Кредитополучателя към Банката по Договора за кредит (**„Гаранция“**).
3. Освен ако не е предвидено друго, понятията с главни букви, дефинирани в Договора за кредит, имат същото значение и в настоящото Гаранционно споразумение.
4. Гарантът е запознат с Договора за кредит.

Страните се договориха за следното:

**Член 1**

## Гарантът с настоящото Гаранционно споразумение неотменимо и безусловно гарантира на Банката надлежното изпълнение на всички задължения за плащане на главница и лихва на Кредитополучателя по Договора за кредит в размер на ……………….. евро.

**Член 2**

## По искане на Банката, изготвено във формата, съгласно Приложение….., Гарантът се задължава в срок от петнадесет (15) Работни дни от датата на получаване на искането за плащане да плати исканите суми по сметка № …………… (IBAN) на Банката, или по друга сметка, посочена от Банката. Задълженията за плащане на Гаранта се считат за изпълнени, когато са заверени в съответната сметка на Банката.

## Задълженията за плащане на Гаранта по настоящото Гаранционно споразумение стават дължими при първо писмено поискване от Банката, посочващо размера на неизпълнените задължения за плащане на Кредитополучателя, в съответствие с Договора за кредит.

## Задълженията на Гаранта за плащане по Гаранционното споразумение няма да бъдат засегнати от което и да е от следните обстоятелства:

### недействителността или неприложимостта на разпоредба от Договора за кредит;

### неплатежоспособност на Кредитополучателя;

### несъстоятелност или ликвидация на Кредитополучателя;

**Член 3**

До пълното изпълнение от Кредитополучателя на всички задължения за плащане на главница и лихва по Договора за кредит Гарантът няма да упражнява каквито и да е права, каквито може да има поради изпълнението на задълженията си по Гаранционното споразумение (включително встъпване в правата на кредитора или прихващане), доколкото това е допустимо съгласно императивните норми от законодателството на Република България.

**Член 4**

## Всички плащания от Гаранта по настоящото Гаранционно споразумение се извършват без каквито и да е било приспадания или удръжки за или за сметка на данъци, такси или други подобни (освен ако законът не изисква друго) и без прихващане. Ако по закон се изисква да бъде направено такова приспадане или удръжка, сумата на дължимото плащане от Гаранта трябва да бъде увеличена до сума, която (след извършване на изискващото се приспадане или удръжка) остава равна на плащането, което би било дължимо, ако не се изисква такова приспадане или удръжка.

**Член 5**

## Всяка дължима сума по настоящото Гаранционно споразумение се заплаща в евро. Евро означава законната валута на държавите членки на Европейския съюз, които периодично я приемат за тяхна валута, в съответствие с приложимите разпоредби на Договора за Европейския съюз и Договора за функциониране на Европейския съюз или договорите, които ги наследяват.

**Член 6**

## Всички разходи и разноски, включително правни разноски, произтичащи от или свързани с сключването, прилагането или изменението на Гаранционното споразумение, се поемат от страната, която ги е извършила.

**Член 7**

## Гарантът декларира, че:

## доколкото това е необходимо, компетентните органи на Гаранта са одобрили издаването на държавна гаранция по Гаранционното споразумение и изпълнението на задълженията, произтичащи от нея, и подписващото лице притежава необходимите правомощия за сключване на Гаранционното споразумение;

## сключването и изпълнението на Гаранционното споразумение не противоречи на Конституцията и други законови разпоредби на Гаранта, решение на държавен орган или съд;

## издаването на държавната гаранция по Гаранционното споразумение е в съответствие с правилата за държавните помощи на Европейския съюз и не представлява недопустима държавна помощ.

**Член 8**

## В случай, че разпоредба на Гаранционното споразумение е или стане недействителна, това няма да засегне валидността на останалите разпоредби на Гаранционното споразумение. Страните ще заменят недействителната разпоредба с разпоредба, която се доближава възможно най-близко до целта и намерението на недействителната разпоредба.

**Член 9**

## Никакъв пропуск или забавяне, или еднократно, или частично упражняване от страна на Банката на което и да е от нейните права съгласно Гаранционното споразумение няма да се тълкува като отказ от такова право и няма да попречи на всяко по-нататъшно упражняване на съответното право, нито на упражняването на друго право в бъдеще.

**Член 10**

## 10.1. Всякакви промени в Договора за кредит изискват предварителното писмено съгласие от Гаранта.

## 10.2. Промени в Гаранционното споразумение могат да се правят само по взаимно съгласие на страните в писмена форма и влизат в сила по реда на чл. 16.

## **Член 11**

## Страните няма да прехвърлят никое от произтичащите от Гаранционното споразумение права, изцяло или отчасти, без предварителното писмено съгласие на другата страна.

## **Член 12**

## 12.1 Всички съобщения, свързани с настоящото Гаранционно споразумение, трябва да бъдат в писмен вид и освен ако не е посочено друго, може да бъде направено чрез електронна поща. Всички съобщения във връзка с настоящото Гаранционно споразумение трябва да бъдат изпратени до следните адреси:

|  |  |
| --- | --- |
| До Банката: |  |

|  |  |
| --- | --- |
| До Гаранта: | Република България  Министерство на финансите  Дирекция „Международни финансови институции“  ул. Г. С. Раковски 102  София 1040, България  E-mail: ifi@minfin.bg |

## 12.2 Всяко изпратено по пощата и надлежно адресирано, с потвърждение за получаване, уведомление се счита за направено, когато бъде получено. Всяко изпратено чрез електронна поща известие се счита за направено, когато е пратено, при условие че от електронната поща на изпращача е издаден доклад (съобщение, справка) за предаването му (такъв доклад представлява доказателство за такова предаване).

## 12.3 Цялата комуникация между Банката и Гаранта и всички документи и информация, във връзка с настоящото Гаранционно споразумение се осъществяват на български език.

## **Член 13**

## Това гаранционно споразумение и всички извъндоговорни задължения, произтичащи от него или във връзка с него, се уреждат и тълкуват в съответствие с правото на Република България.

## **Член 14**

## Споровете между страните по Гаранционното споразумение, включително относно съществуването, валидността или прекратяването му или всяко извъндоговорно задължение, произтичащо от или във връзка с него, ще се решават от компетентните български съдилища.

## **Член 15**

## 15.1 До степента, до която не е забранено от императивна норма на закона, Гарантът се съгласява да не претендира имунитет от съдебни производства, заведени от Банката срещу него във връзка с Гаранционното споразумение.

## 15.2. Гарантът не се отказва от имунитет по отношение на настоящи или бъдещи „помещения на представителството“, както са определени във Виенската конвенция за дипломатическите отношения от 1961 г., „консулски помещения“, както са определени във Виенската конвенция за консулските отношения от 1963 г. и военни активи, свързани с отбраната на Република България.

## **Член 16**

## Гаранционното споразумение влиза в сила след подписването му от страните и влизането в сила на закона за неговото ратифициране.

## Настоящото Гаранционно споразумение се сключи на ………………….. в …………………….. в …. оригинални екземпляра на български език – по един за всяка от страните.

|  |  |
| --- | --- |
| **За Република България**Подпис:Име:Позиция: Министър на финансите | **(Банката)**Подпис:Име:Позиция: |

**Форма на Искане**

[ ]

До: [Гаранта]

С препоръчано писмо

с обратна разписка

**Искане по Гаранционното споразумение (както е посочено по-долу)**

Уважаема госпожо/господине,

1. Позоваваме се на гаранцията **(“Гаранцията”**), предоставена от Гаранта в полза на ……………. съгласно гаранционното споразумение (“**Гаранционно споразумение”)** от дата….

2. Настоящото искане представлява Искане за целите на Гаранционното споразумение.

3. С настоящото (i) уведомяваме Гаранта, че сумата от [•] ([ПОСОЧЕТЕ СУМАТА С ДУМИ]), дължима на ………….. съгласно Договор за кредит в размер на ……………. евро, сключен между ……….. и Булгартрансгаз ЕАД, остава дължима и неизплатена от Кредитополучателя след настъпването на [ПОДРОБНИ ДАННИ ЗА СЪОТВЕТНОТО НЕИЗПЪЛНЕНИЕ ПО ДОГОВОР ЗА КРЕДИТ] и (ii) изискваме от Гаранта да заплати сумата от [•] ([ПОСОЧЕТЕ СУМАТА С ДУМИ]) по следната сметка [ДАННИ ЗА СМЕТКАТА] в рамките на петнадесет (15) дни, считано от датата на получаване на настоящото искане от Гаранта, както е видно от обратната разписка, свързана с него.

4. Прилагаме удостоверение, съдържащо изчисление на сумата, дължима от Кредитополучателя след настъпване на неизпълнението по Договора за кредит, описано по-горе.

5. Ако не е предвидено друго, термините с главни букви, използвани в Искането, имат същото значение, както в Гаранционното споразумение.

Подписано за и от името на

………………………

[ДАТА] в [МЯСТО НА ПОДПИСВАНЕ]